ทุบโต๊ะลดดอกแน่0.25%
กนง.สกัดฮอตมันนี่เบรกเงินบาทแข็งค่า เผยทุนนอกทะลักเข้ามาแล้ว1.5แสนล้าน
16 ก.พ. 2556

กนง.สกัดฮอตมันนี่เบรกเงินบาทแข็งค่า เผยทุนนอกทะลักเข้ามาแล้ว1.5แสนล้าน
กสิกรไทยฟันธง กนง.ลดดอกเบี้ยลง 0.25% ห่วงค่าเงินบาทแข็งกระทบการส่งออก 




 
ศูนย์วิจัยกสิกรไทย ประเมินว่าในการประชุมคณะกรรมการนโยบายการเงิน (กนง.) ในวันที่ 20 ก.พ.นี้ อาจจะปรับลดอัตราดอกเบี้ยนโยบายลง 0.25% เนื่องจากให้ความสำคัญกับความเสี่ยงที่การแข็งค่าของเงินบาทที่อาจส่งผลต่อความต่อเนื่องของการขยายตัวทางเศรษฐกิจ รวมทั้งลดโอกาสในการทำกำไรจากส่วนต่างอัตราดอกเบี้ยระหว่างประเทศ (Carry Trade)
ทั้งนี้ กนง.น่าจะนำประเด็นเรื่องผลกระทบของค่าเงินมาประกอบการพิจารณา เนื่องจากภาคการส่งออกเป็นภาคส่วนที่มีความสำคัญกับเศรษฐกิจไทยค่อนข้างมาก โดยในปี 2555 การส่งออกมีสัดส่วนถึง 65% ของอัตราการขยายตัวทางเศรษฐกิจ ดังนั้นการเปลี่ยนแปลงของค่าเงินบาทมีผลต่อทิศทางการส่งออก และกระทบขีดความสามารถในการแข่งขันของผู้ส่งออกไทย 
ศูนย์วิจัยกสิกรไทยระบุว่า ตั้งแต่ต้นปี 2556 ที่ผ่านมา จนถึงวันที่ 14 ก.พ. 2556 เงินบาทแข็งค่าขึ้นมาแล้ว 2.8% ซึ่งเป็นผลมาจากกระแสเงินทุนไหลเข้า โดยเงินทุนไหลเข้ามาในตลาดพันธบัตรและตลาดหุ้นรวมกันประมาณ 1.5 แสนล้านบาท 
นอกจากนี้ หากพิจารณาส่วนต่างระหว่างอัตราดอกเบี้ยของพันธบัตรรัฐบาลไทยกับพันธบัตรรัฐบาลสหรัฐที่อยู่ในระดับค่อนข้างสูง อาจดึงดูดให้นักลงทุนต่างชาติเข้ามาเก็งกำไร เนื่องจากสามารถที่จะได้รับกำไรทั้งจากดอกเบี้ยที่สูงกว่าและมีกำไรจากค่าเงินบาทที่แข็งค่าขึ้น